정조 8년
甲辰二月初十日巳時。上御誠正閣。召對入侍時。參贊官沈豐之。侍讀官林道浩。檢討官李鼎運。原任提學金鍾秀。假注書朴能源。記注官金健修。記事官李崑秀。以次進伏訖。上曰。同副承旨入侍。出榻敎洪仁浩進伏。上曰。禮房承旨入侍。徐有防進伏。上命讀國朝寶鑑。道浩讀第十三卷四十一編十九板。鼎運讀二十板二十一板訖。上命陳文義。道浩曰。此時以種乏之故。出京倉黃豆一萬石。分給畿邑。聖祖爲民賙恤之德意。猗歟盛矣。今我殿下。適當饑饉荐仍之時。夙宵憂民。講究賑濟之策。或日昃不遑。或夜深乃罷。臣不勝欽仰。而近聞雨後寒甚。秋牟多有受傷云。麥農果如此。則耕播當前。穡事恐或失時。民情豈不悶切乎。申飭諸道道臣及守宰。種子等物。某條區劃。隨卽覓給。俾無愆期之患似好。故敢此仰達矣。上曰。所奏好矣。下番亦陳之。鼎運曰。東萊府使李安訥。請壬辰起義人等給復旌閭之典。蓋出於聖朝激勵忠義之意也。我聖上嗣服之初。以崇奬節義爲急。凡立慬死節人等。首先採訪。至蒙易名之典。甚盛擧也。此外亦或有遺珠之歎。伏願廣加搜問。一一旌褒。以爲樹風節之道焉。上曰。所陳誠好。閣臣亦陳之。鍾秀曰。臣於玉堂上番文義中。黃豆給種事。有仰達者矣。臣方待罪楊州。今年種太之絶乏。亦如其時事。而本道種太。則聞道臣。已請得興元倉太。當分俵各邑矣。目今穀簿之枵然。在在皆然。而本州爲最甚。賑口則不過是千餘口。賑穀不至多入。而還穀太不足。本州民戶爲萬數千戶。而穀物竝分留而計之。亦不滿二萬石。排巡不足之數。至於半萬石之多。道臣所請得各邑大同儲置米及北漢私受條米代錢。區劃於本州者。似聞幾至折半。而不足之數尙夥然。且臣於赴任後見之。則以穀少民多排巡無路之故。付還之戶皆汰削。峻抄未付還之戶。比元戶過半。民情無不遑急。成群呼訴者。不知其數。臣則嘗以爲荒歲糶政。比賑政尤重。還戶之勒拔。非但古無是例。實是不忍之事。故還戶追付之數。次第增加。則來頭排巡不足之數。將不止半萬石而已。聞道臣於鳩穀之道。已無遺策。而塗抹無路云。臣曾待罪惠堂。稔知京賑廳穀物之劃給本道。前例非一。故俄於閤外。逢惠堂問之。則賑廳穀物。數甚不敷。而錢則有裕云。賑廳穀與錢。參量劃下於本道。則可以分俵於排巡不足之各邑。敢此仰達。下詢廟堂處之。何如。上曰。卿旣登筵席。有此所奏。以此出擧條。卽令廟堂與惠堂相議。持一草記稟處。可也。出擧條上曰。參贊官亦陳之。豐之曰。此時以久旱。特下綸綍。縷縷懇惻。有足以孚格天心。感動臣隣者矣。顧今饑饉荐臻。星孛於上。地動於下。仁愛之示警。若是惓惓。我聖上恐懼修省之方。靡不用極。而第伏念轉災爲祥之道。惟在以實心行實政。伏願體聖祖遇災側修之道。以爲弭災之方焉。上曰。所奏亦好矣。仍問鍾秀曰。此書不久當畢講。欲以名臣奏議。繼此以講。未知如何。史記諸書。非無可講者。而國朝事最宜講究。予一觀其書。所言儘好。亦多古人所未嘗言者矣。鍾秀曰。此可見諸臣願忠之誠。講此誠好矣。上曰。先朝寶鑑。多有屬寡躬之訓。筵講得無不可乎。鍾秀曰。似無不可之端矣。上曰。諸路穀簿之不敷。更無可言。而原春道嶺東昨年當捧之數。乃是四萬石。而所捧僅爲一萬二千石。賑資則以朝家區劃。似或了當。而還戶則無以排巡。請得狀啓。今方來到。而洪忠道亦如此云。言念民事。誠萬萬悶切矣。夫均廳設置。本欲以活民也。非所以厲民也。待其積剩之後。欲除一年之結錢。此非獨予意爲然。先志亦如此矣。目今穀摠不敷。關東湖西之飢民。無接濟之道。兩西昨年雖云免歉。亦無可移之穀。他無着手處。欲以均廳錢出給。以爲待秋換穀之地。未知卿意。何如。鍾秀曰。均廳事目之至嚴。有司之爭執。事勢固然。然而此廳之設。旣是爲民。則當此六路荒歉。萬姓顚連之時。豈可無通變之政乎。上曰。均廳減疋之政。本是先朝德意。而目今民情之遑急。終有甚於二疋之役。饑饉荐臻。而無推惠之道。生靈困悴。而無濟活之方。目下急務。無大於生穀。而見今所儲。惟有均廳錢。此外無措手之勢。予方以此問議于大臣矣。鍾秀曰。諸路穀摠之欠縮。大是悶事。朝家之設置賑廳。年年取耗。正爲緩急之用。而今無容手處。均廳推移。果如聖敎。爛商處之。誠好矣。上曰。關西穀簿。亦不成說矣。鼎運曰。臣待罪殷栗時。考閱本邑穀簿。則留庫之數。至於五千石之多。邑小穀多。民不願受。爲民儲穀之意。適足爲病民之端。不但殷栗爲然。文化信川安岳等邑亦如此。長山以北。如難船運。則從便發賣。亦可爲賑救之一助。下詢前道伯處之。何如。上曰。昨日亦發此言。朝家每以此。縷縷申飭。而外方之擧行若是。是可悶矣。此非守令之過。乃道臣之責矣。鍾秀曰。不但西路爲然。諸道無處不然矣。上曰。大抵山邑。則以穀多爲弊。沿邑。以穀寡爲患。有處偏有。無處偏無。實有不均之患矣。鍾秀曰。諸道生穀處。山多而沿少。穀寡爲憂。而多穀亦有弊。眞所謂方朔飢欲死侏儒飽欲死者也。上曰。原春上納抄出所錄。承旨出去持入。可也。豐之承命出傳。以有司堂上。持往大臣家之意。回奏。上曰。閣誌入之。賤臣承命捧入。鍾秀曰。臣以外閣事。有仰達者矣。校書館舊例。以歲末所捧價布。分排於員役。工匠一年料布。每年都下。故元無有餘不足之患矣。中間此法。變而爲逐朔上下之法。則每値有閠之年。輒多仍用之弊。畢竟耗縮夥多。至於貸用均廳錢矣。臣非不知一復舊規。則可救此弊。而臣常以京外衙門預下之規。爲痼弊。故此亦誤認以預下。未及變通之際。釐正節目成矣。臣追後細究。則所謂價布。本是本館員役工匠輩奉足名色。此與他衙問料布先下之規。大相不同。自本館按例復舊。可以都無事。不必別加釐正。然後可以救弊。而節目旣已啓下之後。有不敢擅便。今因言端。敢此仰達。臣意則還復奉足直下之法。庶可爲永久無弊之道矣。上曰。依爲之。出擧條命書傳敎曰。有司堂上。就議大臣後來待。又命書傳敎曰。京畿監司來待。上謂鍾秀曰。卿適入來。而又發言端。故第此詢咨。卿意以爲如何。大抵均廳之設。卽我先大王爲民之至意苦心。蓋我國之制。山野有賦。奴婢有貢。大同也。田稅也。凡地之所産。民之所出。無不有上征之制。而惟彼江海之利。獨無惟正之貢。周官分職。亦有掌山澤之官。此乃自上世已然。則今此均廳之設。卽援古制今之美規也。先大王。深軫二疋之役。實有偏苦之歎。先減半匹。繼蠲半疋。遂爲一疋之役。而減疋之後。國儲無以繼用。故遂就海澤之利。較數歲之中。創一定之法。漁箭鹽釜賈船商船。各有定稅。設爲一廳。名以均役。以補減疋之數焉。於是乎水陸之稅。均而爲一矣。然而自三數十年以來。魚鹽日貴。民産益困。片鱗束薍。其直漸湧。而市童街兒。莫不歸咎於均廳之設云。此實莫曉其所以然者也。況又漁採之業。歲耗月縮。海箭失勢。鹽田少利。均廳歲入之數。亦隨而漸匱。到今計之。則陸賦水稅。兩失其利。國計民産。竝爲受困。予每反覆思惟。終不得其好箇道理矣。先朝已於奴婢及田稅大同。行比摠之法。予意則以爲。陸旣有稅。則水豈獨不然乎。漁鹽船三稅。欲依陸稅例。行比摠之法。庶幾爲矯捄之一道。故昨日試問諸臣。而惟趙時俊之意。惟有商量。當初漁鹽船稅創出時。恒稅外官民。不相關涉。故浦民。莫不樂爲之矣。今則自官。頗多侵漁之習。故民怨胥興。漁人不結箭。鹽漢不設盆。魚産漸至絶乏之境。魚之絶貴。勢所然矣。鍾秀曰。此誠不知其委折。而漁人歸咎均廳。似不爲無據矣。上曰。南中漁箭。今至消瀜之境。而魚摠則朝家不爲次知。若遍行道比摠之制。似好。諸道監司處。欲使各陳意見。此是合商量處。大抵官家侵漁之習。誠爲痼弊。而吏屬之因緣爲奸。不一而足。設法之意。本欲利民。而爲害反甚。不可不一番矯弊。而此有創設之嫌。未知何以則爲好耶。鍾秀曰。若變通則可紓民力矣。上曰。目今急務。無大於穀簿之有剩。而民之資生。於是乎係。今稅額不饒。全慶兩道。穀之最多處。今則無餘。關西雖免歉荒。而非發賣。勢難支吾。此由天時之使然。而亦由於監司守宰之不善擧行矣。若如古人言。文臣不愛錢。武臣不惜死。則可以太平矣。上曰。若一番嚴立科條。則監司雖不願以法制之之外。更無他道矣。鍾秀曰。還政難於賑政。糶糴之善否。卽民命所關處矣。上曰。峽邑之還。多於沿海諸邑。若使分類付給則。何如。鍾秀曰。此法雖未知便否。而以臣愚見。似勝於不爲矣。上曰。有更張之政。然後方可有實效。且穀簿之山多沿少。實爲大患。而疊徵白徵之弊。往往有之。何以則爲合於通變之道耶。鍾秀曰。此事少變則少益。大變則大益。法制雖是佐治之具。而隨時損益。亦不害爲便民之政矣。上曰。穀簿及魚鹽船稅條。卿下去後。從便論列以陳。可也。上曰。頃日賓對時。右相所奏。擧條甚好。卿意以爲如何。鍾秀曰。臣未及見之矣。上曰。閣誌體製。一欲問議于卿矣。今適入侍。未知卿意何如。鍾秀曰。閣誌大體。誠好矣。上曰。此冊何以命名則爲好耶。鍾秀曰。賤見則以日知錄名之似宜矣。上曰。此必欲据實直書。以備遺忘者也。卿曾作爛餘。此是謄朝報者乎。鍾秀曰。然矣。上曰。予自在春宮時。有日記矣。凡例終無善處之道。分門立目。此乃右副承旨所記也。且凡係大政事。喉院日記存焉。凡例體段。用年譜之制。則何如。鍾秀曰。大體不越乎此矣。上曰。八道謄錄及備局文字。皆入於此。而傳敎俱載其中。而一政一令。無漏記載。則似有太煩之慮矣。且予之爲此。要以自省。若有一毫溢美。便非予本意矣。官職除拜條。書之似太煩。而六卿。亦不可不書矣。有防曰。六卿中禮判條。不可不書矣。上曰。關係傳敎批旨。竝書之。何如。鍾秀曰。有關係處。不可不書矣。上曰。閣誌有所見處。皆付籤以入。好矣。鍾秀曰。當如聖敎矣。上曰。日前左相箚。卿見之乎。所奏儘多切實處。予甚嘉歎矣。鍾秀曰。臣未及見之矣。上曰。不言世界。此亦難矣。大抵近日規模。只以緘然爲事。此莫非予一人不善導率之致。而朝象如此。誠慨然矣。鍾秀曰。此莫非群下之過矣。上命退。諸臣以次退出。